**Strategija zaštite od nasilja u obitelji Grada Križevaca od 2021. do 2025.**

**UVOD**

Nasilje u obitelji spada u jedan od oblika rodno uvjetovanog nasilja iz razloga što su u najvećem broju slučajeva žrtve, žene. Osim što je oblik rodno uvjetovanog nasilja, nasilje u obitelji spada u kršenje ljudskih prava, diskriminacije žena i u kršenje prava djeteta u slučajevima kada su djeca žrtve i/ili svjedoci obiteljskog nasilje. Nasilje u obitelji je i zadiranje u fizički i psihički integritet osobe budući da je zlostavljač uvijek osoba s kojom je žrtva dijelila životni prostor te mu vjerovala. Kod nasilja u obitelji zlostavljač želi uspostaviti kontrolu i moć nad žrtvom. Nasilje u obitelji uključuje sljedeće oblike nasilja: psihološko nasilje, seksualno nasilje, fizičko nasilje, uhođenje, ekonomsko nasilje, zanemarivanje osoba s invaliditetom ili osobe starije životne dobi kao i nasilje prema djeci, ali i nasilje prema roditeljima. U svrhu uspostave kontrole i moći nasilnik koristi manipulaciju, zastrašivanje i/ili manipulaciju. Nasilje u obitelji rijetko kada počinje direktnim nasiljem. Mnogo češći su slučajevi kada počinje psihološkom nasiljem i manipulacijama koje žrtva nerijetko ne prepoznaje kao obiteljsko nasilje. Tijekom vremena nasilje postupno raste kako razmjerom tako i učestalošću. Nasilje se pojačava kako raste želja zlostavljača za što čvršćom uspostavom moći i kontrole nad žrtvom. Kako nasilje raste tako je i traumatiziranost, izmanipuliranost te izoliranost žrtve od svoje okoline sve veća, te je žrtvi sve teže i teže potražiti pomoć.

Nasilje u obitelji se događa u veoma intimnom i privatnom okruženju, ali ono nikako ne smije biti privatna stvar. Posljedice obiteljskog nasilja se prilijevaju na cijelo društvo one su dalekosežne, dugoročne, Nasilje u obitelji ima i ekonomske posljedice na društvo iz razloga što, ako se ono ne prevenira, briga o žrtvi pada na teret države i društva. Stoga i suzbijanje nasilja u obitelji zahtjeva sveobuhvatnu i multidisciplinarni pristup temeljen na među sektorskoj suradnji više dionika iz različitih sektora.

Republika Hrvatska je 22. siječnja 2013. godine potpisala Konvencije Vijeća Europe o sprečavanju i borbi protiv nasilja nad ženama i nasilja u obitelji (u daljnjem tekstu: Konvencija). Hrvatski sabor ju jer ratificirao 13. travnja 2018. godine, a na snagu je stupila 1. listopada 2018. godine.

Ratifikacijom Konvencije Republika Hrvatska je preuzela na sebe izvršenje obaveza koje propisuje Konvencije. Konvencija predstavlja okvir za daljnju nadogradnju i izgradnju učinkovite prevencije, zaštite i potpore, poboljšanja zakonodavnog okvira, progon i kažnjavanje počinitelja nasilja nad ženama i nasilja u obitelji. Konvencija prepoznaje ulogu organizacija civilnog društva u suzbijanju nasilja nad ženama i obiteljskog nasilja. Stoga je njihova uloga jasno naznačena i u ovoj strategiji.

Strategija zaštite od nasilja u obitelji Grada Križevaca 2021. do 2025. temelji se na Konvenciji i Nacionalnoj strategiji zaštite od nasilja u obitelji, za razdoblje od 2017. do 2022. (u daljnjem tekstu: Nacionalna strategija, NN 96/17). Oslanjajući se na ova dva dokumenta Grad Križevci postaju drugi grad u Republici Hrvatskoj koji donosi gradsku strategiju zaštite od nasilja u obitelji. Prilikom donošenja strategije uzeta je u obzir sva kompleksnost problematike nasilja u obitelji, lokalni kontekst u kojem će se strategija provoditi, potreba za multidisciplinarnim pristupom, kao i dosadašnji rad svih nadležnih dionika.

**Analiza stanja**

Križevci su drugi po veličini grad u Koprivničko-križevačkoj županiji, prostire se na površini od 263,72 km2, a područje jedinice lokalne samouprave nastanjuje 22.122 stanovnika, od čega u naselju Križevci živi 11.231 stanovnika, dok u preostalih 60 naselja stanuje 10.891 stanovnika. Grad je smješten u sjeverozapadnoj Hrvatskoj, od glavnog grada Zagreba udaljen je 57 km, a nalazi se u blizini ostalih regionalnih središta Koprivnice (31 km), Bjelovara (33 km) i Varaždina (48 km). Zbog svog položaja nudi sve prednosti života u malom gradu kao što su: niže cijene nekretnina, niži ukupni troškovi života te veća sigurnost življenja. Križevci su prema službenim statističkim podacima Ministarstva unutarnjih poslova ( u daljnjem tekstu: MUP) već nekoliko godina među najsigurnijim gradovima sa niskom stopom kriminaliteta. Ipak, prema podacima Policijske uprave Koprivničko-križevačke (u daljnjem tekstu: PU KK) vidljivo je da broj evidentiranih slučajeva nasilja u obitelji iz godine u godinu raste. Također podaci pokazuju kako su muškarci u najvećem broju počinitelji, a žrtve žene.

Udruga HERA Križevci, koja je jedina specijalizirana udruga na području Koprivničko-križevačke županije za pružanje pomoći i podrške ženama žrtvama nasilja i žrtvama nasilja u obitelji je 2018. godine provela istraživanje. Cilj istraživanja je bio utvrditi pojavne oblike i ozbiljnost problema nasilja nad ženama i obiteljskog nasilja u Koprivničko-križevačkoj županiji te potrebu za servisima pomoći žrtvama nasilja. Istraživanje je provedeno putem web upitnika kojeg je ispunilo 321 žena.

Prema rezultatima istraživanja više od 50% ispitanica ima prijateljicu koja je jednom ili više puta bila žrtva nasilja, te je skoro 40% ispitanica vidjelo ili znalo da je otac bio grub prema majci tijekom života, jednom ili više puta. Čak više od 30% ispitanica je jednom ili više puta doživjelo neki oblik fizičkog nasilja od strane partnera, a skoro 50% ih je doživjelo neku vrstu psihičkog nasilja (jednom, više puta, a kod nekih to i dalje traje). Samo 10% ispitanica je prijavilo nasilje, a preko 30% ih nikome nije reklo da se isto dogodilo. Na bolovanju radi nasilja je bio vrlo mali postotak žena ispitanica, no svakako nije zanemariv. Skoro 20% ispitanica navodi da ne bi mogle samostalno podmiriti osnovne životne potrebe, ukoliko bi na to bile prisiljene, dok je 16% ispitanica materijalno sigurno. Velikih 73,4% žena smatra da je obiteljsko nasilje i nasilje nad ženama u Koprivničko-Križevačkoj županiji puno veći problem nego se misli

MUP

Prema statističkim podacima Policijske postaje Križevci prema čl.179 A. Kaznenog Zakona, Nasilje u obitelji, (NN 126/19) u razdoblju od 2016. – 2020. godine evidentiran je sljedeći broj kaznenih djela i ukupno podignut sljedeći broj optužnica od strane ODO BJELOVAR:

Za 2016. godinu evidentirano je ukupno dva (2) kaznena djela, a za dva (2) kaznena djela podignuta je optužnica od strane ODO Bjelovar.

Za 2017. godinu evidentirano je ukupno devet (9) kaznenih djela Nasilje u obitelji iz članka 179 A Kaznenog zakona, a za šest (6) kaznenih djela podignuta je optužnica od strane ODO Bjelovar dok je za jedno (1) kazneno djelo donesen odbačaj.

Za 2018. godinu evidentirano je ukupno sedam (3) kaznenih djela Nasilje u obitelji iz članka 179 A Kaznenog zakona, a za jedno (1) kazneno djelo podignuta je optužnica od strane ODO Bjelovar, te također za jedno (1) kazneno djelo donesena Pravomoćna presuda.

Za 2019. godinu evidentirano je ukupno sedam (7) kaznenih djela Nasilje u obitelji iz članka 179 A Kaznenog zakona, a za šest (6) kaznenih djela podignuta je optužnica od strane ODO Bjelovar.

Za 2020. godinu evidentirano je ukupno šest (6) kaznenih djela Nasilje u obitelji iz članka 179 A Kaznenog zakona, za jedno (1) kazneno djelo podignuta je optužnica i za jedno kazneno djelo donesen odbačaj od strane ODO Bjelovar.

Prema podacima Policijske postaje Križevci broj prekršaja nasilničkog ponašanja u obitelji, prema članku 4. Zakona o zaštiti od nasilja u obitelji (NN 70/17), u razdoblju 2016. - 2020. je sljedeći:

U 2016. godini evidentirano je 103 prekršaja Zakona o zaštiti nasilja u obitelji odnosno optužnih prijedloga, od toga za 10 su od strane PP Križevci izrečene mjere opreza ( gdje su tražene mjere opreza i zaštitne mjere). Od gore navedenih 103 optužnih prijedloga, 100 ih je pravomoćno, a za ostalih 3 su izrečene zaštitne mjere.

U 2017. godini evidentirano je 97 prekršaja Zakona o zaštiti nasilja u obitelji odnosno optužnih prijedloga, od toga za 6 su od strane PP Križevci izrečene mjere opreza ( gdje su tražene mjere opreza i zaštitne mjere). Od gore navedenih 97 optužnih prijedloga, 94 ih je pravomoćno, a za ostalih tri (3) su izrečene zaštitne mjere.

U 2018. godini evidentirano je 69 prekršaja Zakona o zaštiti nasilja u obitelji odnosno optužnih prijedloga, od toga za 28 su od strane PP Križevci izrečene mjere opreza (gdje su tražene mjere opreza i zaštitne mjere). Od gore navedenih 69 optužnih prijedloga, 62 ih je pravomoćno, a za ostalih sedam (7) su izrečene zaštitne mjere.

U 2019. godini evidentirano je 67 prekršaja Zakona o zaštiti nasilja u obitelji odnosno optužnih prijedloga, od toga za 31 su od strane PP Križevci izrečene mjere opreza ( gdje su tražene mjere opreza i zaštitne mjere). Od gore navedenih 67 optužnih prijedloga, 59 ih je pravomoćno, a za ostalih sedam (7) su izrečene zaštitne mjere.

U 2020. godini evidentirano je 73 prekršaja Zakona o zaštiti nasilja u obitelji odnosno optužnih prijedloga, od toga za 60 su od strane PP Križevci izrečene mjere opreza ( gdje su tražene mjere opreza i zaštitne mjere). Od gore navedenih 73 optužnih prijedloga, 69 ih je pravomoćno, a za ostalih četiri (4) su izrečene zaštitne mjere.

Potrebno je naglasiti kako postoji velik broj osoba koje svakodnevno trpe nasilničko ponašanje, ali se zbog straha za vlastiti život ili život djece ne usuđuju prijaviti počinitelja.

SOS linija

Na području Koprivničko-križevačke županije direktu pomoć žrtvama pruža jedna organizacija civilnog društva – Udruga HERA Križevci. Osim preventivnih aktivnosti udruga vodi SOS liniju te od 2020. koordinira rad skloništa za žrtve obiteljskog nasilja.

Rade SOS linije. Udruga HERA je uspostavila rad SOS linije 2002. godine, a savjetovalište je započelo s radom 2005. godine. Broj i vrsta poziva zaprimljenih na SOS liniju u razdoblju od 2016. do 2020. godine su sljedeći:

U 2016. godini na SOS liniju je upućeno 297 poziva. U 282 slučaja su zvale žene , a u 9 slučaja muškarci.

U 2017. godini na SOS liniju je upućeno 281 poziva. U 278 slučaja su zvale žene, a u 3 slučaja muškarci.

U 2018. godini na SOS liniju je upućeno 189 poziva.

2019. godini na SOS liniju je upućeno 160 poziva na SOS telefon. U 148 slučaja su zvale žene, a u 12 slučaja muškarci.

Na SOS telefonu najviše je pruženo emocionalne podrške, u najvećem broju poziva radilo se o ženskim osobama, evidentirano je 12 poziva od strane muških osoba.

2020. godini na SOS liniju je upućeno 178 poziva na SOS telefon. U 137 slučaja su zvale žene, a u 30 slučaja muškarci. Od ukupnog broja pozivatelja 16 su osobe s invaliditetom.

Na SOS telefonu najviše se pruža emocionalna podrška ženama koje su doživjele obiteljsko nasilje.

SAVJETOVALIŠTE

2016. godine u savjetovalištu je bilo 88 savjetovanja, od toga 58 putem telefona i 22 direktnih savjetovanja.

2017. godine u savjetovalištu je bilo 63 savjetovanja, od toga 49 putem telefona i 14 direktnih savjetovanja. Od ukupnog broja osoba koje su tražile pomoć u savjetovalištu 61 su bile žene, a dvije (2) su bili muškarci.

2018. godine u savjetovalištu je bilo 52 savjetovanja, od toga 42 putem telefona i 10 direktnih savjetovanja. Sve osobe koje su tražile pomoć u savjetovalištu bile su žene.

2019. godine u savjetovalištu je bilo 60 savjetovanja, 6 poziva od strane muških osoba. 107 korisnika/korisnica tražilo savjete i informacije, od toga 98 žena i 9 muškaraca.

2020. godine u savjetovalištu je ostvareno 126 savjetovanja od toga 113 putem telefona i 11 direktnih savjetovanja.

Pozivi u savjetovalištu se najčešće odnose na pitanja postupka brakorazvodne parnice, na koji način se pokreče parnica, može li supružnik oduzeti djecu, besplatne pravne pomoći, ostvarivanje prava iz sustava socijalne skrbi, prava iz drugih sustava, i dr.

Centar za socijalnu skrb Križevci

Osim Udruge HERA, na području županije pomoć žrtvama obiteljskog nasilja pružaju i Centri za socijalnu skrb u okviru svog djelokruga rada, kroz savjetovanje o zakonskim pravima te smještanjem žrtava u skloništa. U periodu od 2016. do 2020. godine centar je smjestio u sklonište za žrtve nasilja u obitelji sljedeći broj žena. U svim slučajevima su žene bile s malodobnom djecom.

Tijekom 2016. godine u sklonište za žrtve obiteljskog nasilja smještene su dvije (2) žene s djecom s područja Grada Križevaca.

Tijekom 2017. godine u sklonište za žrtve obiteljskog nasilja smještene su dvije (2) žene s djecom s područja Grada Križevaca.

Tijekom 2018. godine u sklonište za žrtve obiteljskog nasilja smještene su dvije (2) žene s djecom s područja Grada Križevaca.

Tijekom 2019. godine u sklonište za žrtve obiteljskog nasilja smještene su tri (3) žene s djecom s područja Grada Križevaca. Jedna žena s djetetom, s područja Grada Križevaca je smještena u udomiteljsku obitelj.

Tijekom 2020. godine u sklonište za žrtve obiteljskog nasilja nije smještena niti jedna (0) žena s područja Grada Križevaca.

**PODRUČJA DJELOVANJA, AKTIVNOSTI I PLAN PROVOĐENJA AKTIVNOSTI**

Strategija zaštite od nasilja u obitelji Grada Križevaca obuhvaća pet područja djelovanja. U sklopu svakog područja djelovanja definirane su ciljevi, mjere i aktivnosti koje se planiraju provesti, rokovi provedbe, pokazatelji uspješnosti te potrebna financijska sredstva.

1. **Prevencija nasilja u obitelji**

**Opis stanja**

Projekti i programi organizacija civilnog društva koje rade na prevenciji pojave i suzbijanju različitih oblika nasilja u obitelji financiraju se temeljem Pravilnika o financiranju javnih potreba Grada Križevaca („Službeni vjesnik Grada Križevaca“, broj 4/15) a preko javnih natječaja koje provodi nadležni gradski upravni odjel – Upravni odjel za odgoj, obrazovanje, kulturu, sport, socijalnu skrb, nacionalne manjine i turizam. Preko navedenog upravnog odjela financiraju se programi/projekti od interesa za opće dobro koje provode udruge iz područja socijalne skrbi, zdravstva i humanitarnih djelatnosti. Zaštita prava i podrška djeci i mladima, podrška obitelji i osobama starije životne dobi jedan je od prioriteta unutar kojeg se podržavaju aktivnosti savjetovališta za žrtve nasilja u obitelji, te niz drugih aktivnosti prevencije nasilja, narušenih obiteljskih i partnerskih odnosa, odnosa roditelja i djece zbog sukoba u obitelji, komunikacijskih teškoća, problema u odgoju djece i razvojnih problema kod djece, teškoća u socijalnoj integraciji, problema u ponašanju, emocionalnih teškoća kod djece i mladih i slično, te obuhvaćaju velik broj djece, mladih i odraslih osoba radi prevencije različitih oblika rizičnog ponašanja među kojima i nasilja u obitelji.

**Ciljevi područja**

* osigurati financijsku potporu organizacijama civilnog društva koje rade na prevenciji i suzbijanju različitih oblika nasilja u obitelji

**Mjera 1. Financijski poduprijeti provođenje projekata i programa organizacija civilnog društva koje rade na prevenciji pojave i suzbijanju različitih oblika nasilja u obitelji**

*Čl. 9. Konvencije – Nevladine organizacije i civilno društvo Čl. 22. Konvencije – Specijalizirane usluge potpore Čl. 24. Konvencije – Telefonske linije za pomoć Čl. 25. Konvencije – Potpora žrtvama seksualnog nasilja*

*Nositelji:* Grad Križevci

*Sunositelji:* organizacije civilnog društva

*Aktivnosti:*

1. osigurati financijska sredstva za su-financiranje provođenje projekata i programa organizacija civilnog društva koje rade na prevenciji pojave i suzbijanju različitih oblika nasilja u obitelji putem savjetovališta, SOS telefone za žrtve nasilja. Kao i za udruge koje rade na prevenciji pojave kroz rad s djecom i mladima.
2. financijski poduprijeti provođenje projekata i programa organizacija civilnog društva koje rade na prevenciji pojave i suzbijanju različitih oblika nasilja u obitelji, uključujući i osiguranje sufinanciranja obveznog doprinosa za organizacije civilnog društva koje su za provedbu ovih aktivnosti ugovorile projekt financiran iz fondova EU, uvažavajući odredbe važećih propisa i kriterija
3. redovita evaluaciju financiranih i provedenih projekata i programa

*Rok:* kontinuirano

*Pokazatelji uspješnosti*:

1. osigurana financijska sredstva za provođenje projekata i programa organizacija civilnog društva koje rade na prevenciji pojave i suzbijanju različitih oblika nasilja u obitelji, savjetovališta, SOS telefone za žrtve nasilja. Kao i za udruge koje rade na prevenciji pojave kroz rad s djecom i mladima.
2. broj i kvaliteta projekata i programa organizacija civilnog društva za koje je ostvarena financijska potpora
3. broj i zadovoljstvo korisnika projekata i programa utvrđeni temeljem provedene evaluacije projekata i programa

*Potrebna financijska sredstva:*

Potrebna financijska sredstva osigurat će se u proračunu Grada Križevaca, kroz EU projekte , kao i iz drugih izvora.

1. **Zbrinjavanje, potpora i zaštita žrtava nasilja u obitelji**

**Opis stanja**

Krajem 2019. godine potpisan je Sporazum o suradnji u projektu „Sklonište za žene i djecu žrtve nasilja u obitelji“ u Koprivničko-križevačke županije. Sporazum je potpisan između predstavnika Koprivničko-križevačke županije i Udruge HERA iz Križevaca. Sklonište je započelo s radom tijekom 2021. godine. Rad skloništa je financiran iz Europskog socijalnog fonda kroz Operativni program Učinkoviti ljudski potencijali 2014. -2020. Projekt kroz koji se financira rad skloništa je dvo i po godišnji projekt koji će završiti u svibnju 2023. godine. Sklonište provodi aktivnosti privremenog smještaja; stanovanja, prehrane, brige o zdravlju/higijeni te psihosocijalnog tretmana žrtava na smještaju koji uključuje različite oblike grupnih i individualnih psiholoških tretmana s djecom i odraslim osobama, pravno savjetovanje te posredovanje socijalnog radnika (pri smještaju djece u vrtiće i škole, ostvarivanju prava na zdravstvenu zaštitu i prava iz sustava socijalne skrbi i slično). U skloništu djeluje i savjetovališta za žrtve nasilja u obitelji koja su namijenjena i žrtvama koje nisu na smještaju u skloništu, a savjetovalištu se mogu obratiti osobno, telefonski (SOS telefonska linija) ili elektronički. Savjetovalište uključuje pružanje pravne, socijalne i psihološke pomoći. Tijekom rada sa žrtvama obiteljskog nasilja primijećeno je da u gradu Križevcima nedostaje sustavno financiranje organizacija civilnog društva koje su specijalizirane za rad s djecom koje su doživjele traumu.

**Stambeno zbrinjavanje žrtava obiteljskog nasilja.** Odlukom odavanju u najam socijalnih stanova u vlasništvu Grada Križevaca (Službeni glasnik Grada Križevaca 4/09, 1/13. i 1/16) propisani su uvjeti, postupak i mjerila za davanje u najam socijalnih stanova u vlasništvu Grada Križevaca. Na temelju navedene odluke Grad Križevci stambeno zbrinjava građane dodjelom stanova u najam na temelju liste reda prvenstva. Mjerila koja se boduju u svrhu utvrđivanja prioriteta su dužina prebivanja na području grada, radni staž, je li prijavitelj samohrani roditelj, zdravstveno stanje prijavitelja, sudjelovanje u Domovinskom ratu, roditeljstvo i samohrano roditeljstvo s maloljetnim djetetom.

Odlukom o uvjetima, mjerilima te postupku za davanje u najam stanova u vlasništvu Grada Križevaca za slobodno ugovorenu najamninu („Službeni Vjesnik Grada Križevaca" broj 2/21), propisani su uvjeti, mjerila, postupak i tijela za davanje u najam stanova koji su vlasništvo Grada Križevaca. Na temelju navedene odluke Grad Križevci daju stan u najam na temelju liste reda prvenstva. Lista reda prvenstva za davanje stanova u najam na javnom natječaju utvrđuje se prema članova kućanstva podnositelja zahtjeva, radnom stažu podnositelja zahtjeva, ako je podnositelj zahtjeva samohrani roditelj ili roditelj u jednoroditeljskoj obitelji, zdravstvenom stanju podnositelja zahtjeva i članova njegovog kućanstva.

Niti jedna od ovih odluka nema kriterij koji direktno obuhvaćao žrtve obiteljskog nasilja te koji bi se bodovao prilikom utvrđivanja prava na dodjelu stana. Iz ovog razloga nije moguće utvrditi koliki broj stanova je bio dodijeljen ženama koje su ujedno bile i žrtve obiteljskog nasilja.

Aktivnosti vezane za **praćenje i poticanje zapošljavanje žena žrtava obiteljskog nasilja** koje provodi Hrvatski zavod za zapošljavanje – Područni ured Križevci (HZZ - PUK)i uključuju vođenje standardizirane evidencije nezaposlenih osoba žrtava obiteljskog nasilja te uključivanje u proces pripreme za zapošljavanje i aktivnog posredovanja u zapošljavanju ove skupine nezaposlenih osoba. Tijekom 2020. godine u evidenciju nezaposlenih osoba nije bilo osoba koje su bile žrtve obiteljskog nasilja. Također, na dan 31. prosinca 2020. u evidenciji nezaposlenih na razini Grada Križevci u evidenciji HZZ – PUK nije evidentirana niti jedna nezaposlena osoba žrtva obiteljskog nasilja. Jedan od razloga ovakvog stanja u evidenciji je to što žene – žrtve obiteljskog nasilja nerado ističu svoj status žrtve. Bez obzira što u evidenciji nezaposlenih nije bilo evidentiranih osoba koje su žrtve obiteljskog nasilja, HZZ – PUK je u okviru svojih redovnih djelatnosti, informira i nezaposlene osobe i poslodavce o mogućnostima uključivanja u mjere aktivne politike zapošljavanja ukoliko spadaju u neku od posebnih skupina.

**Ciljevi područja**

* osigurati financijsku potporu radu skloništa i savjetovališta za žrtve nasilja u obitelji
* osigurati financijsku potporu za rad psihosocijalnih servisa koja rade s djecom žrtvama/svjedocima obiteljskog nasilja
* osigurati stambeno zbrinjavanje žrtava nasilja u obitelji
* osigurati zapošljavanje žrtava nasilja u obitelji

**Mjera 1. Osigurati financijsku potporu radu skloništa, savjetovališta i SOS telefonske linije za žrtve nasilja u obitelji koje vode organizacije civilnog društva te ustanovama koje pružaju smještaj žrtvama nasilja u obitelji na području Grada Križevaca**

*Čl. 9. Konvencije – Nevladine organizacije i civilno društvo Čl. 22. Konvencije – Specijalizirane usluge potpore Čl. 23. Konvencije – Skloništa Čl. 24. Konvencije – Telefonske linije za pomoć Čl. 25. Konvencije – Potpora žrtvama seksualnog nasilja*

*Nositelj:* Grad Križevci

*Suradne institucije:* Udruga Hera Križevci

*Aktivnosti:*

* 1. osigurati kontinuiranu potporu radu sklonište za žrtve nasilja u obiteljima koje djeluje na području Grada Križevaca,
	2. osigurati žrtvama obiteljskog nasilja dostupnost savjetovališta i dežurnog SOS telefona,
	3. provoditi evaluaciju rada skloništa i savjetovališta.

*Rok:* kontinuirano

*Pokazatelji uspješnosti:*

1. kontinuirani rada skloništa na području Grada Križevaca,
2. iznos osiguranih sredstava za rad skloništa na području Grada Križevaca,
3. trajanje smještaja i razlozi prestanka smještaja u skloništima,
4. vrste i broj usluga koje dobivaju korisnici u skloništima i savjetovalištima,
5. broj žrtava nasilja u obitelji koje se koriste uslugama savjetovanja i dežurnog SOS telefona, a koje nisu smještene u skloništu,
6. provedena redovna godišnja evaluacije programa rada skloništa, savjetovališta i dežurnog SOS telefona iz kojih je razvidna uspješnost provedenih aktivnosti.

*Potrebna financijska sredstva:*

Potrebna financijska sredstva osigurat će se u proračunu Grada Križevaca

**Mjera 2. Osigurati financijsku potporu rada organizacijama civilnog društva koje pružaju usluge tretmana djece koja su žrtve i/ili svjedoci obiteljskog nasilja**

*Čl. 9. Konvencije – Nevladine organizacije i civilno društvo Čl. 22. Konvencije – Specijalizirane usluge potpore Čl. 25. Konvencije – Potpora žrtvama seksualnog nasilja*

*Nositelj:* Grad Križevci

*Suradne institucije:* Udruga Hera Križevci i Udruga Vrtuljak Križevci

*Aktivnosti:*

1. osigurati kontinuiranu potporu radu savjetovališta za djecu žrtve i/ili svjedoke obiteljskog nasilja
2. provoditi evaluaciju savjetovališta.

*Rok:* kontinuirano

*Pokazatelji uspješnosti:*

1. kontinuirani rada savjetovališta za djecu žrtve i/ili svjedoke obiteljskog nasilja,
2. iznos osiguranih sredstava za rad savjetovališta za djecu žrtve i/ili svjedoke obiteljskog nasilja na području Grada Križevaca,
3. broj djece žrtava i/ili svjedoka nasilja u obitelji koje se koriste uslugama savjetovanja,
4. provedena redovna godišnja evaluacije programa rada savjetovališta iz kojih je razvidna uspješnost provedenih aktivnosti.

*Potrebna financijska sredstva:*

Potrebna financijska sredstva osigurat će se u proračunu Grada Križevaca

**Mjera 3. Osigurati stambeno zbrinjavanje djece i odraslih osoba žrtava nasilja u obitelji**

*Čl. 20. Konvencije – Opće usluge potpore*

*Nositelj:* Upravni odjel za gospodarstvo, financije, EU fondove i javnu nabavu – Grada Križevaca

*Suradnje institucije:* Gradski tim za prevenciju i postupanje u slučajevima nasilja u obitelji

*Aktivnosti:*

* 1. uvrstiti kriterij žrtva obiteljskog nasilja u listu reda prvenstva za davanje socijalnih stanova ili stanova u najam u pripadajuće Odluke
	2. izrada mišljenja o potrebi stambenog zbrinjavanja i utvrđivanja prava na stambeno zbrinjavanje,
	3. stambeno zbrinjavanje žrtava nasilja u obitelji,
	4. vođenje posebne evidencije o podnositeljima zahtjeva za stambeno zbrinjavanje žrtava nasilja u obitelji,
	5. vođenje posebne evidencije o stambenom zbrinjavanju žrtava nasilja u obitelji.

*Rok:* kontinuirano

*Pokazatelji uspješnosti:*

1. uvršten kriterij žrtva obiteljskog nasilja u listu reda prvenstva za davanje socijalnih stanova ili stanova u najam u Odluku o davanju u najam socijalnih stanova u vlasništvu Grada Križevaca i Odluku o uvjetima, mjerilima te postupku za davanje u najam stanova u vlasništvu Grada Križevaca za slobodno ugovorenu najamninu
2. broj izrađenih mišljenja o potrebi stambenog zbrinjavanja i utvrđivanja prava na stambeno zbrinjavanje,
3. broj podnesenih zahtjeva za stambeno zbrinjavanje,
4. broj stambeno zbrinutih osoba žrtava nasilja u obitelji.

*Potrebna financijska sredstva:*

Potrebna financijska sredstva osigurat će se u proračunu Grada Križevaca

**Mjera 4. Potaknuti Grad Križevce na uvođenje rodnog proračuna u okviru kojeg će se osiguravati kontinuirana financijska potpora namijenjena radu skloništa za žrtve nasilja u obitelji**

*Čl. 9. Konvencije – Nevladine organizacije i civilno društvo Čl. 22. Konvencije – Specijalizirane usluge potpore*

*Nositelji:* Gradski tim za prevenciju i postupanje u slučajevima nasilja u obitelji

*Suradne institucije:* Grad Križevci, organizacije civilnog društva,

*Aktivnosti:*

1. održavati sastanke predstavnika gradskog tima za prevenciju i postupanje u slučajevima nasilja u obitelji Grada Križevaca i organizacije civilnog društva koja vodi sklonište
2. predlagati predstavničkim tijelima Grada Križevaca izradu rodno osjetljivog proračuna u okviru kojeg bi se osiguravala financijska sredstva za rad skloništa za žrtve nasilja u obitelji

*Rok:* kontinuirano

*Pokazatelji uspješnosti:*

1. broj održanih sastanaka
2. procjena korisnosti održanih sastanaka od strane sudionika utvrđena temeljem provedene evaluacije na kraju svakog sastanka
3. osiguravanje financijskih sredstava za rad skloništa za žrtve nasilja u obitelji u proračunu Grada Križevaca

*Potrebna financijska sredstva:*

Potrebna financijska sredstva osigurat će se u proračunu Grada Križevaca

**Mjera 5. Planirati i programirati zapošljavanje žrtava nasilja u obitelji u suradnji između Hrvatskog zavoda za zapošljavanje - Područni ureda Križevci skloništa i savjetovališta za žrtve nasilja u obitelji**

*Čl. 9. Konvencije – Nevladine organizacije i civilno društvo Čl. 20. Konvencije – Opće usluge potpore*

*Nositelji:* Hrvatski zavod za zapošljavanje – Područni ured Križevci

*Sunositelji:* Upravni odjel za gospodarstvo, financije, EU fondove i javnu nabavu – Grada Križevaca, Upravni odjel za odgoj, obrazovanje, kulturu, sport, socijalnu skrb, nacionalne manjine i turizam, organizacije civilnog društva – Grada Križevaca, poslodavci

*Aktivnosti:*

1. suradnja imenovanog koordinatora u Hrvatskom zavodu za zapošljavanje – Područni uredu Križevci sa skloništima i savjetovalištima za žrtve nasilja u obitelji
2. izraditi analizu rezultata uključivanja žrtava nasilja u obitelji u mjere aktivne politike zapošljavanja za svaku godinu
3. provođenje radionica osnaživanja i aktivnog traženja posla za žrtve nasilja u obitelji smještene u skloništima te korisnice usluga savjetovališta radi unaprjeđenja njihove zapošljivosti u suradnji sa organizacijom civilnog društva koja vodi sklonište za žrtve obiteljskog nasilja – po potrebi
4. poticati zapošljavanje žrtava nasilja u obitelji kroz koordinirano informiranje žrtava nasilja u obitelji o potrebama lokalnog tržišta rada i pružanje stručne potpore prilikom podnošenja prijava za posao.
5. pratiti zapošljavanje žrtava nasilja u obitelji

*Rok:* kontinuirano

*Pokazatelji uspješnosti:*

1. redovita izrada analize o uključivanju žrtava nasilja u obitelji u mjere aktivne politike na godišnjoj razini
2. statistički pokazatelji pripreme za zapošljavanje i posredovanja pri zapošljavanju vezano za zapošljavanje žrtava nasilja u obitelji
3. broj održanih kontakata i radnih sastanaka između imenovanih koordinatora za žrtve nasilja u obitelji Hrvatskog zavoda za zapošljavanje - Područni ureda Križevci sa skloništem i savjetovalištem za žrtve nasilja u obitelji,
4. broj provedenih radionica osnaživanja i aktivnog traženja posla namijenjenih žrtvama
5. utvrđena kvaliteta suradnje i broj informiranih žrtava nasilja u obitelji o potrebama lokalnog tržišta rada.

*Potrebna financijska sredstva:*

Potrebna financijska sredstva osigurat će se u proračunu Grada Križevaca

Sredstva za aktivnosti Hrvatskog zavoda za zapošljavanje – Područnog ureda Križevci - planirat će se u državnom proračunu Republike Hrvatske.

**Mjera 6. Poticati poslodavce na zapošljavanje žrtava nasilja u obitelji**

*Čl. 20. Konvencije – Opće usluge potpore*

*Nositelji:* Hrvatski zavod za zapošljavanje – Područni ured Križevci

*Sunositelji:* Upravni odjel za gospodarstvo, financije, EU fondove i javnu nabavu – Grada Križevaca, Upravni odjel za odgoj, obrazovanje, kulturu, sport, socijalnu skrb, nacionalne manjine i turizam, organizacije civilnog društva – Grada Križevaca

*Aktivnosti:*

1. informirati poslodavce o mogućnostima i prednostima zapošljavanja žrtava nasilja u obitelji
2. pratiti provedbu programa uvođenja potpora poduzetnicima, pravnim i fizičkim osobama koje zapošljavaju žrtve nasilja u obitelji,

*Rok:* kontinuirano

*Pokazatelji uspješnosti:*

1. broj informiranih poslodavaca o mogućnostima i prednostima zapošljavanja žrtava nasilja u obitelji
2. osigurano praćenje provedbe programa uvođenja potpora poduzetnicima, pravnim i fizičkim osobama koje zapošljavaju žrtve nasilja u obitelji

*Potrebna financijska sredstva:*

Potrebna financijska sredstva osigurat će se u proračunu Grada Križevaca

Sredstva za aktivnosti Hrvatskog zavoda za zapošljavanje – Područnog ureda Križevci - planirat će se u državnom proračunu Republike Hrvatske.

**Mjera 7. Osnivanje socijalnog poduzeća za zapošljavanje žrtava obiteljskog nasilja**

*Čl. 20. Konvencije – Opće usluge potpore*

*Nositelj:* Upravni odjel za gospodarstvo, financije, EU fondove i javnu nabavu – Grada Križevaca

*Suradnje institucije:* Upravni odjel za odgoj, obrazovanje, kulturu, sport, socijalnu skrb, nacionalne manjine i turizam, organizacije civilnog društva – Grada Križevaca, poslodavci, organizacije civilnog društva

*Aktivnosti:*

1. osnivanje socijalnog poduzeća koje će zapošljavati žrtve obiteljskog nasilja

*Rok:* 31.12.2024.

*Pokazatelji uspješnosti:*

1. osnovano socijalno poduzeće
2. broj zaposlenih osoba – žrtava obiteljskog nasilja

*Potrebna financijska sredstva:*

Potrebna financijska sredstva osigurat će se u proračunu Grada Križevaca

1. **Senzibilizacija javnosti na problematiku nasilja u obitelji**

**Opis stanja**

Senzibilizacija šire javnosti o problemu nasilja u obitelji je prvi korak u reagiranju kako bi se ono spriječilo. Senzibilizacija je ujedno i pretpostavka pravodobnog pružanja pomoći žrtvi nasilja. Osmišljavanje i provođenje javnih kampanja je veoma korisna i učinkovita metoda upoznavanja šire javnosti s određenom problematikom. Provedbom javnih kampanja postiže se upoznavanje i osvještavanje, kako šire tako i stručne javnosti o problematici nasilja u obitelji i problematici rodno uvjetovanog nasilja. Kampanje koje su provedene na području Grada Križevaca proteklih godina rezultirale su senzibilizaciji javnosti za problematiku obiteljskog nasilja.

Značajni datumi, kao što su Nacionalni dan borbe protiv nasilja nad ženama, 16 dana aktivizma protiv nasilja nad ženama i drugi obilježavaju se u Gradu Križevcima različitim projektnim aktivnostima organizacija civilnog društva u suradnji s drugim institucijama. Većina ovih aktivnosti je i medijski popraćena te je s njima upoznata šira javnost čime se osiguralo informiranje javnosti i dostupnost različitih informacija o pojavi nasilja u obitelji i njezinoj prevenciji.

**Ciljevi Područja**

- razvoj svijesti šire javnosti o štetnosti nasilničkog ponašanja

- senzibilizacija za problematiku nasilja u obitelji

**Mjera 1. Redovito obilježavati datume koji su vezani za rodnu ravnopravnost, ljudska prava i senzibiliziranje javnosti za problematiku nasilja u obitelji**

*Čl. 13. Konvencije – Podizanje razine svijesti*

*Nositelji:* Grad Križevci

*Suradne institucije:* Gradski tim za prevenciju i postupanje u slučajevima nasilja u obitelji , odgojno-obrazovne ustanove, organizacije civilnog društva

*Aktivnosti:*

* 1. redovito obilježavati datume koji su vezani uz promicanje rodne ravnopravnosti, ljudskih prava i unaprjeđenje položaja žrtava nasilja u obitelji (npr. Nacionalni dan borbe protiv nasilja nad ženama, 16 dana aktivizma protiv nasilja nad ženama, Međunarodni dan ljudskih prava)

*Rok:* kontinuirano, minimalno 3 puta godišnje

*Pokazatelji uspješnosti:*

1. broj i kvaliteta provedenih aktivnosti
2. procjena količine distribuiranog materijala
3. zadovoljstvo korisnika/ca aktivnosti

*Potrebna financijska sredstva:*

Potrebna financijska sredstva osigurat će se u proračunu Grada Križevaca, te kroz projekte organizacija civilnog društva, kao i kroz EU fondove.

**Mjera 2. Osigurati dostupnost informacija o zaštiti od nasilja u obitelji posebice ženama koje žive u ruralnoj sredini**

*Čl. 13. Konvencije – Podizanje razine svijesti Čl. 19. Konvencije – Informacije*

*Nositelji:* Grad Križevci

*Suradne institucije:* Gradski tim za prevenciju i postupanje u slučajevima nasilja u obitelji, organizacije civilnog društva

*Aktivnosti:*

1. izraditi i tiskati informativne pisane materijale koje će se dijeliti žrtvama ili potencijalnim žrtvama nasilja u obitelji cilju njihove potpune informiranosti o svim mogućnostima koje stoje na raspolaganju unutar različitih sustava
2. prilagoditi tiskani materijal slijepim i slabovidnim osobama
3. distribuirati tiskani materijal na područje cijelog obuhvata Grada Križevaca radi osiguravanja dostupnosti osobama u potrebi

*Rok:* kontinuirano

*Pokazatelji uspješnosti:*

1. broj i kvaliteta izrađenih i podijeljenih materijala
2. procjena razine dostupnosti i prilagodbe materijala slijepim i slabovidnim osobama kao i dostupnosti materijala na drugim jezicima osim hrvatskog jezika

*Potrebna financijska sredstva:*

Potrebna financijska sredstva osigurat će se u proračunu Grad Križevaca, te kroz projekte organizacija civilnog društva, kao i kroz EU fondove.

**Mjera 3. Provoditi medijske kampanje za suzbijanje obiteljskog nasilja na području Grada Križevaca s ciljem daljnje senzibilizacije javnosti za problematiku obiteljskog nasilja**

*Čl. 13. Konvencije – Podizanje razine svijesti Čl. 17. Konvencije – Sudjelovanje privatnog sektora i medija*

*Nositelji:* Grad Križevci

*Suradne institucije:* lokalni mediji, HRT, organizacije civilnog društva, Gradski tim za prevenciju i postupanje u slučajevima nasilja u obitelji, policijska uprava

*Aktivnosti:*

1. inicirati uvođenje programskih sadržaja u lokalne medije radi senzibilizacije javnosti za problematiku nasilja u obitelji,
2. poticati medije na adekvatno prikazivanje programskih sadržaja o problematici nasilja u obitelji održavanjem okruglih stolova, tribina, edukacijskih radionica i slično,
3. provedba kampanja o specifičnim temama koje se tiču nasilja u obitelji.

*Rok:* kontinuirano, minimalno četiri puta godišnje

*Pokazatelji uspješnosti:*

1. broj i vrsta održanih programskih sadržaja o problematici nasilja u obitelji,
2. broj i vrsta aktivnosti (održanih okruglih stolova, tribina, edukacijskih radionica i slično) poduzetih radi poticanja na adekvatno prikazivanje programskih sadržaja o problematici nasilja u obitelji,
3. analiza kvalitete programskih sadržaja o problematici nasilja u obitelji,
4. procjena korisnosti provedenih programskih sadržaja, aktivnosti i medijskih kampanja o problematici nasilja u obitelji.

*Potrebna financijska sredstva:*

Potrebna financijska sredstva osigurat će se u proračunu Grad Križevaca, te kroz projekte organizacija civilnog društva, kao i kroz EU fondove.

**Mjera 4. U sklopu preventivnih programa te zdravstvene zaštite mentalnog zdravlja provoditi edukacije s cjelovitim pristupom problematici nasilja u obitelji, po vertikali odgojno-obrazovnog sustava i za sve njegove dionike**

*Čl. 14. Konvencije – Obrazovanje*

*Nositelji:* Gradski Upravni odjel za odgoj, obrazovanje, kulturu, sport, socijalnu skrb, nacionalne manjine i turizam

*Suradne institucije:* odgojno obrazovne ustanove, organizacije civilnog društva, zdravstvene ustanove, policijska uprava

*Aktivnosti:*

1. provedba predavanja/radionica za sve ciljne skupine: roditelje, članove obitelji, odgojitelje, učitelje, nastavnike, stručne suradnike, djecu i učenike
2. redovita evaluacija provedenih programa.

*Rok:* za provedbu edukacija i evaluaciju - kontinuirano

*Pokazatelji uspješnosti:*

* 1. broj i kvaliteta održanih predavanja/radionica
	2. broj i zadovoljstvo sudionika predavanja/radionica

*Potrebna financijska sredstva:*

Potrebna financijska sredstva osigurat će se u proračunu Grada Križevaca

1. **Međuresorna suradnja**

**Opis stanja**

Na području cjelovite zaštite žrtava nasilja u obitelji posebnu ulogu ima međuresorna suradnja, odnosno suradnja svih sustava koji su odgovorni za suzbijanje nasilja u obitelji, prilikom postupanja i poduzimanja propisanih mjera u postojećim slučajevima te istodobno prevenirajući nove događaje nasilja u obitelji. Iako već postoje primjeri dobre prakse u radu tijela nadležnih za postupanje u slučajevima nasilja u obitelji, iskustva pokazuju da je nužno intenzivirati međuresornu suradnju te razmjenu iskustava i informacija vezanih za nasilje, radi unaprjeđenja učinkovitosti postupanja.

**Ciljevi Područja**

* unaprijediti međuresornu suradnju i razmjenu iskustava vezanih uz nasilje u obitelji
* unaprijediti učinkovitost postupanja u slučajevima nasilja u obitelji

**Mjera 1. Unaprjeđenje međuresorne suradnje u području zaštite žrtava nasilja u obitelji**

 *Čl. 7. Konvencije – Sveobuhvatne i koordinirane politike*

*Nositelji:* Gradski tim za prevenciju i postupanje u slučajevima nasilja u obitelji

*Suradne institucije:* Grad Križevci, organizacije civilnog društva, centar za socijalnu skrb, policijska uprava, obrazovne, zdravstvene i socijalne ustanove

*Aktivnosti:*

* 1. osigurati kontinuiranu razmjenu relevantnih podataka u postupanjima u slučajevima nasilja u obitelji,
	2. osigurati kontinuiranu razmjenu relevantnih podataka vezanih uz individualne slučajeve koji su u riziku od nasilja u obitelji, a utvrđeni su provedbenom Mjere 2. u sklopu Područja djelovanja 4, ove Strategije.
	3. održavati redovite sjednice Gradskog tima za zaštitu od nasilja u obitelji,

*Rok:* kontinuirano

*Pokazatelji uspješnosti:*

1. broj održanih sjednica Gradskog tima za zaštitu od nasilja u obitelji,
2. broj održanih međuresornih sastanaka na kojima se raspravljaju pojedinačni aktualni slučajevi obiteljskog nasilja
3. broj održanih međuresornih sastanaka na kojima se raspravljaju pojedinačni potencijalni slučajevi nasilja u obitelji

*Potrebna financijska sredstva:*

Potrebna financijska sredstva osigurat će se u proračunu Grada Križevaca

**Mjera 2. Provoditi sustavno praćenje individualnih slučajeva s ciljem rane detekcije i pravovremenog pružanja svrhovite pomoći žrtvama formiranjem interdisciplinarnih stručnih timova na razini Grada Križevaca**

*Čl. 14. Konvencije – Obrazovanje*

*Nositelji:* Gradski tim za prevenciju nasilja u obitelji

*Suradne institucije:* Grad Križevci, organizacije civilnog društva, centar za socijalnu skrb, policijska uprava, obrazovne, zdravstvene i socijalne ustanove

*Aktivnosti:*

1. Izraditi listu objektivnih pokazatelja sumnje na obiteljsko nasilje
2. izraditi formulare za praćenje detektiranih potencijalnih slučajeva obiteljskog nasilja
3. implementirati model (standardizirane evidencije) kontinuiranog prijenosa i razmjene relevantnih informacija među stručnjacima iz odgojno-obrazovnih i zdravstvenih ustanova te ustanova socijalne skrbi u raznim fazama odgojno obrazovnog procesa - prilikom zdravstvenih pregleda, upisa u predškolsku ustanovu, polaska u 1. razred osnovne škole, sistematskog praćenja tijekom osnovne škole te upisa u srednju školu
4. redovito praćenje individualnih slučajeva kod kojih se temeljem objektivnih pokazatelja zaključilo da su može zaključiti da su žrtve ili počinitelji nasilja u obitelj, osiguravanje kontinuirane podrške članovima i pomoći u slučaju potrebe prema načelima supervizije

*Rok:* Kontinuirano – višekratno tijekom godine ili po potrebi i pojavi indikacija i relevantnih pokazatelja

*Pokazatelji uspješnosti:*

1. broj izvješća i evidencija
2. kvaliteta revidiranih obrazaca pokazateljima broja korisnika, učestalosti suradnje te brojem i vrstom pruženih usluga

*Potrebna financijska sredstva:*

Nisu potrebna financijska sredstva

1. **Izobrazba stručnjaka**

**Opis stanja**

Upravni odjel za odgoj, obrazovanje, kulturu, sport, socijalnu skrb, nacionalne manjine i turizam Grada Križevaca u suradnji sa Gradskim timom za prevenciju i postupanje u slučajevima nasilja u obitelji razvit će sustavni program edukacije za stručnjake i stručnjakinje koji rade sa žrtvama nasilja u obitelji i/ili koje tijekom svog rada bi mogli doći u dodir sa žrtvama obiteljskog nasilja. Gradski tim za prevenciju i postupanje u slučajevima nasilja u obitelji će jednom godišnje provoditi edukaciju na temu obiteljskog nasilja. Edukacija će biti bodovana od strane nadležnih strukovnih udruženja i komora. Uz to Gradski tim za prevenciju i postupanje u slučajevima nasilja u obitelji će provoditi okrugle stolove na temu obiteljskog nasilja na kojima će se obrađivati važne teme prevencije. Na ovaj način se unapređuje i međuresorna suradnja svih dionika koji direktno rade sa žrtvama obiteljskog nasilja i koji bi mogli doći u doticaj sa žrtvama obiteljskog nasilja (npr. medicinsko osoblje, osobe koje rade u vrtićima i školama, itd.)

**Ciljevi Područja**

* unaprijediti međuresornu suradnju i razmjenu iskustava vezanih uz nasilje u obitelji
* unaprijediti učinkovitost postupanja u slučajevima nasilja u obitelji

**Mjera 1. Provoditi izobrazbu stručnih osoba o problematici nasilja u obitelji**

*Nositelj:* Gradski tim za prevenciju nasilja u obitelji

*Sunositelji:* odgojno-obrazovne ustanove, ustanove socijalne skrbi, zdravstvene ustanove, organizacije civilnog društva

*Aktivnosti:*

1. održavati stručne skupove i radionice namijenjene djelatnicima gradskih upravih tijela, odgojno-obrazovnim djelatnicima, djelatnicima u sustavu socijalne skrbi, zdravstva i organizacija civilnog društva,
2. osigurati financijska sredstva za provedbu programa,
3. provoditi evaluaciju programa izobrazbe.

*Rok:* kontinuirano

*Pokazatelji uspješnosti:*

1. broj provedenih stručnih skupova i radionica,
2. osigurana financijska sredstva za provedbu programa,
3. evaluacija programa izobrazbe.

Potrebna financijska sredstva:

Potrebna financijska sredstva osigurat će se u proračunu Grada Križevaca

Strategija zaštite od nasilja u obitelji Grada Križevaca nastala je u sklopu programa „**NISI SAMA** – unaprjeđenje usluga osnaživanja i savjetovanja žrtava obiteljskog nasilja” kojeg provodi Udruga “HERA“ Križevci u partnerstvu sa Gradom Križevci i Centrom za socijalnu skrb Križevci. Program se provodi od 2020. do 2023. godine uz financijsku podršku Ministarstva rada, mirovinskoga sustava, obitelji i socijalne politike.